Tumpek Krulut wantah upacara yadnya sané rauhnyané nepék ring Saniscara Kliwon wuku Klurut. Kasuksman rerahinan puniki tan ja wénten tios pinaka nyihnayang rasa bakti majeng ring Ida Sanghyang Siwa pinaka Siwa Nata Raja. Sakadi sampun ketah, Siwa Nata Raja kauningin ngwengku sakancan seni, utaminnyané tetabuhan, unén-unénan, lan sané tiosan. Sakancan sané lan angdon lango punika mawit saking yoga, payogan Sanghyang Suwung wau ngamedalang suara.
“Suara mawit saking manah,” baos Ni Ketut Arini, maestro tari Bali.
Napi sané kabaosang olih Ni Ketut Arini, kacumpuin olih Jero Dalang Ginceng saking Désa Sayan Ubud Gianyar. Suara saking manah punika karasayang pacang ngamedalang taksun i ragané pinaka sameton Bali. Nanging daweg katakénin indik kawéntenan dalang istri, dané ngrasayang arang anaké istri sané makayunan mlajah nalang. Arang puniki sangkaning, makéh pikobet sané pacang medal yéning, anak istri mlajah nalang. “Manahang titiang mangkin, perlu wénten anak istri sané kayun dados dalang, boya ja anggén gaya kémanten nanging anggén mikamkamin seni lan budaya i ragané,” pinunas Jero Dalang Ginceng.
Kawéntenan dalang istri punika boya ja sangkaning tan malih precaya ring kawéntenan dalang lanang. Nanging patut kakayunan indik rwa bhineda, kiwa tengen, lanang wadon, purusa pradana samian sujatiné asiki utawi sadampati. Napimalih ring kahanan i raga mangkiné kabaosang emansipasi, lanang utawi istri punika pateh madué genah lan geginan. Presidén kémanten wénten anak istri. Tetujonné tan ja wénten tios wantah nglimbakang susastra lan seniné majeng ring yowanané. Sumangdéné tan ja anak lanang kémanten sané dados mlajah nalang sakéwanten anak istri taler kaicénin galah sané pateh.
Yéning maosang indik taksu, samian manusané yéning mlajah lan nelebin sakancan sané kaplajahin sida ngamedalang taksu. Taksu tan ja mikobetang lanang utawi istri, nanging teleb lan sumeken mlajah. Mapaiketan sareng Tumpek Krulut puniki dumogi makasamian kalulut saking asihnyané “smara” sané medal saking manah lan ngembasang kalanguan. Santukan sangkaning asih punika pacang ngicéning sundaram ring manah lan kauripan i ragané. 014
ban_Latn ban_Latn ban_Latn ban_Latn ban_Latn